Kadúc, Miroslav, poslanec NR SR (2014-05-13):
Ďakujem za slovo, pani predsedajúca. Vážené kolegyne, kolegovia, dovoľte mi pár slov k skrátenému konaniu, bodu, ktorým sa navrhuje skrátené konanie k ochrane našej pôdy. V prvom rade, ja z istej časti súhlasím s krokmi, ktoré robí ministerstvo pre ochranu slovenských farmárov. Z istej časti. Ale nie som tu od toho, aby som chválil toto ministerstvo, pretože v tomto prípade nie je čo chváliť. Ale pekne po poriadku. Pán predseda Paška pred otvorením tejto schôdze apeloval na dodržiavanie rokovacieho poriadku. Bolo to ani nie pred hodinou. Skrátené konanie je možné iba, citujem z rokovacieho poriadku, „za mimoriadnych okolností, kedy môže dôjsť k ohrozeniu základných ľudských práv a slobôd alebo bezpečnosti, alebo ak hrozia štátu značné hospodárske škody“. Vtedy sa my ako Národná rada môžme uzniesť na tom, že návrh zákona prerokujeme v skrátenom konaní. Ja rozumiem pánovi ministrovi, prečo tento návrh zákona dáva, ale dovolím si povedať, že dôvodová správa neobsahuje žiadny dôvod, žiadny konkrétny dôvod, prečo by sme mali tento zákon prijímať v skrátenom konaní. Ergo to znamená, že toto skrátené konanie nie je v súlade s rokovacím poriadkom. Je mi to ľúto, ale je to tak. Aj keď si uvedomujem silu zahraničného kapitálu a v čase, kedy sila zahraničného kapitálu je naozaj enormná, súhlasím s riešením, ktoré bolo medializované, a to je obmedzenie prístupu zahraničného kapitálu. Dôvodová správa neobsahuje ani, aké škody hrozia, koľko, aká suma, prečo to vôbec prijímame. Hovorí sa o vágnych a podľa mňa kamuflážnych dôvodoch, že prídeme o dotácie, že poľnohospodárska pôda sa bude predávať. Ale treba si uvedomiť, že toto sa už deje teraz, dialo sa to už minulý rok, pred dvoma rokmi, pred tromi, pred desiatimi. Nie je to teda kritika iba do strán súčasnej vlády. Ale deje sa to už niekoľko rokov. Dovolím si pripomenúť, pán minister, ja som vás interpeloval 12. 2. 2013, možno si na to spomínate. Je to viac ako pred rokom, kedy som sa vás pýtal, kedy som hovoril o moratóriu, pýtal som sa, čo budete robiť s tým, ak našu pôdu nadobudne silný zahraničný kapitál. Či chystáte nejaké obmedzenia, nejaký zákon, proste čokoľvek, aby sme pomohli tým malým slovenským farmárom a aby sme tých veľkých, ktorí nemajú záujem hospodáriť na našich pozemkoch, robili. Okrem iného som vám, som vám písal: „Nazdávam sa, že skutočne môže hroziť postupná strata kontroly občanov Slovenskej republiky nad nie zanedbateľnou časťou svojho územia a práve jeho najcennejšej časti ‒ poľnohospodárskej pôdy, ktorá by mala zabezpečiť sebestačnosť a riadne fungovanie štátu.“ V zásade to, čo vy hovoríte posledné mesiace, a to ako plus-mínus odôvodňujete veľmi vágne tento návrh. Bolo to pred viac ako rokom, kedy som vás na to upozorňoval, a je mi to naozaj ľúto, že teraz sa k tomu staviame v takomto konaní skrátenom bez možnosti nejakej odbornej diskusie, pretože si nemyslím, že jeden deň rokovania prebehne taká diskusia, ktorá bude mať zásadný vplyv na vecnú stránku toho zákona, ktorý je zlý podľa mňa a k tomu sa vyjadrím neskôr. Čiže pripomínam, 12. 2. 2013 som sa vás presne na toto pýtal, na to, čo nám hrozí, nekonali ste. Odpovedali ste mi tak, ako je zvykom pri interpeláciách, išlo to do stratena a teraz tu máme to, čo tu máme. Možno ešte apel. Ja som sem prišiel s tým, že nechcem sa stavať do pozície opozičného politika, ale chceme vytvárať istú formu spolupráce, a preto sme vám dávali, tuto kolegovia, či to je Martin Fecko, profesor Huba, Janko Mičovský, ktorí sú považovaní za odborníkov vo svojom fachu, dávajú podnety, ktoré môžu zlepšiť právny poriadok. A vy len preto, pretože sú z opozície, tieto návrhy odmietate! Tak isto ako to bolo s mojou interpeláciou. Je to obrovská škoda, je to nezodpovedné. Okrem toho, že samotný návrh obsahuje, obsahuje preklepy. Ja si uvedomujem, že keďže to treba spraviť rýchlo, že z času na čas sa chyba stane. Obsahuje aj, alebo vecná stránka toho návrhu nespôsobí to, že my obmedzíme zahraničnému kapitálu to, aby nakúpil našu pôdu. V dôsledku tohto zákona to nebude. Dôsledkom tohto zákona bude, že silný kapitál, či už slovenský, teda veľké družstvá, súkromné družstvá nadobudnú našu pôdu, pôdu malých, tých, ktorí chcú predať. Malí poľnohospodári, ktorí by mali hospodáriť, ktorí by mali tvoriť chrbtovú kosť hospodárstva, tí malí a strední, tí sa k tej pôde nedostanú. Čiže ten výsledok bude v zásade iný, ako tvrdíte, pán minister. My nepomôžeme tým malým, my pomôžeme tým veľkým a z veľkej časti zahraničným. A myslím si, že toto nie je správne. Aj cez to všetko, ja za toto skrátené konanie so zatnutými zubami budem hlasovať a verím, že pri tom ďalšom bode sa dostaneme k diskusii, ktorá posunie celý návrh ďalej, a ten návrh sa dostane do podoby, ktorá bude prospešná všetkým občanom, nie iba tým s kapitálom. Ďakujem.